Document ID: 31976L0628

NEUVOSTON DIREKTIIVI,
annettu 20 päivänä heinäkuuta 1976,
elintarvikkeena käytettäviä kaakao- ja suklaatuotteita koskevan jäsenvaltioiden lainsäädännön lähentämisestä annetun neuvoston direktiivin 73/241/ETY muuttamisesta neljännen kerran (76/628/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
elintarvikkeena käytettäviä kaakao- ja suklaatuotteita koskevan jäsenvaltioiden lainsäädännön lähentämisestä 24 päivänä heinäkuuta 1973 annetun neuvoston direktiivin 73/241/ETY(3), sellaisena kuin se on viimeksi muutettuna direktiivillä 75/155/ETY(4), 6 artiklan 2 kohdassa säädetään, että kaakaojauhetuotteiden yksikköpainot vahvistetaan myöhemmin, ja tulisi vahvistaa painotaulukko markkinoiden avoimuuden varmistamiseksi, ja jotta vähennettäisiin mahdollisimman paljon vaaraa, että liian lähellä toisiaan olevilla painoilla johdettaisiin kuluttajia harhaan,
ON ANTANUT TÄMÄN DIREKTIIVIN:
1 artikla
Korvataan direktiivin 73/241/ETY 6 artiklan 2 kohta seuraavasti:
"2. Liitteessä I olevassa 1.8-1.13 alakohdassa määriteltyjä kaakaojauhetuotteita, jos ne on pakattu yksiköihin, joiden paino yksikköä kohti on 50 g tai enemmän mutta enintään 1 kg, voidaan pitää kaupan ainoastaan seuraavin nettopainoin yksikköä kohti: 50 g, 75 g, 125 g, 250 g, 500 g, 750 g ja 1 kg."
2 artikla
Jäsenvaltioiden on yhden vuoden kuluessa tämän direktiivin tiedoksiantopäivästä tarvittaessa muutettava lainsäädäntöään tämän direktiivin mukaiseksi ja ilmoitettava tästä komissiolle viipymättä.
Muutettu lainsäädäntö on pantava täytäntöön siten, että:
- tämän direktiivin säännösten mukaisten tuotteiden pitäminen kaupan sallitaan kahden vuoden kuluessa tiedoksi antamisesta;
- niiden tuotteiden pitäminen kaupan, jotka eivät ole tämän direktiivin säännösten mukaisia, kielletään viimeistään seitsemän vuoden kuluttua direktiivin tiedoksi antamisesta.
3 artikla
Tämä direktiivi on osoitettu kaikille jäsenvaltioille.
Tehty Brysselissä 20 päivänä heinäkuuta 1976.

Labels: 0
3
17